CELEX: 32016D0586
Language: da
Date: 2016-04-14 00:00:00
Title: Kommissionens gennemførelsesafgørelse (EU) 2016/586 af 14. april 2016 om tekniske standarder for genopfyldningsmekanismen i elektroniske cigaretter (meddelt under nummer C(2016) 2093) (EØS-relevant tekst)

16.4.2016   
            
            
               DA
            
            
               Den Europæiske Unions Tidende
            
            
               L 101/15
            
         KOMMISSIONENS GENNEMFØRELSESAFGØRELSE (EU) 2016/586
   af 14. april 2016
   om tekniske standarder for genopfyldningsmekanismen i elektroniske cigaretter
   
      
         (meddelt under nummer C(2016) 2093)
      
   
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets direktiv 2014/40/EU af 3. april 2014 om indbyrdes tilnærmelse af medlemsstaternes love og administrative bestemmelser om fremstilling, præsentation og salg af tobak og relaterede produkter og om ophævelse af direktiv 2001/37/EF (1), særlig artikel 20, stk. 13, og
   ud fra følgende betragtninger:
   
               (1)
            
            
               I henhold til artikel 20, stk. 3, litra g), i direktiv 2014/40/EU skal medlemsstaterne sikre, at elektroniske cigaretter og genopfyldningsbeholdere har en mekanisme, der forhindrer væskeudsivning ved genopfyldning.
            
         
               (2)
            
            
               Ved artikel 20, stk. 13, i direktiv 2014/40/EU gives Kommissionen beføjelser til at fastsætte tekniske standarder for genopfyldningsmekanismen i elektroniske cigaretter ved hjælp af en gennemførelsesretsakt.
            
         
               (3)
            
            
               I betragtning af at de nikotinholdige væsker, der anvendes i elektroniske cigaretter og genopfyldningsbeholdere, er giftige, bør det sikres, at elektroniske cigaretter kan genopfyldes på en måde, der mindsker risikoen for kontakt med huden og uforvarende indtagelse af sådanne væsker.
            
         
               (4)
            
            
               På grundlag af feedback fra interessenter og arbejde udført af en ekstern leverandør af tjenesteydelser er der blevet udformet tekniske standarder med det formål at sikre, at genopfyldningsmekanismer, der er i overensstemmelse med disse standarder, giver tilstrækkelig beskyttelse mod væskeudsivning.
            
         
               (5)
            
            
               De pågældende tekniske standarder omfatter også foranstaltninger, der sikrer, at forbrugerne oplyses ordentligt om, hvordan genopfyldningsmekanismerne skal håndteres for at sikre genopfyldelse uden væskeudsivning.
            
         
               (6)
            
            
               Interessenter vil muligvis forelægge Kommissionen oplysninger om alternative mekanismer, som de har udviklet med henblik på at sikre genopfyldelse uden væskeudsivning, hvilket kan føre til revidering af nærværende afgørelse.
            
         
               (7)
            
            
               Foranstaltningerne i denne afgørelse er i overensstemmelse med udtalelse fra det udvalg, der er omhandlet i artikel 25 i direktiv 2014/40/EU —
            
         VEDTAGET DENNE AFGØRELSE:
   Artikel 1
   Genstand
   Ved denne afgørelse fastsættes de tekniske standarder for genopfyldningsmekanismen i elektroniske cigaretter, der fremstilles i eller importeres til Unionen.
   Artikel 2
   Krav til genopfyldningsmekanismen
   1.   Medlemsstaterne sikrer, at genopfyldelige elektroniske cigaretter og genopfyldningsbeholdere kun markedsføres, hvis den mekanisme, ved hjælp af hvilken de elektroniske cigaretter genopfyldes, opfylder følgende betingelser:
   
               a)
            
            
               Den indbefatter anvendelse af en genopfyldelsesbeholder med en forsvarligt fastgjort, mindst 9 mm lang dyse, der er smallere end og med lethed passer ind i åbningen på reservoiret i den elektroniske cigaret, i forbindelse med hvilken den anvendes, og som har en strømningskontrolmekanisme, der ikke afgiver mere end 20 dråber genopfyldningsvæske i minuttet i lodret position og alene ved atmosfærisk tryk ved 20 °C ± 5 °C.
            
         
               b)
            
            
               Den fungerer ved hjælp af et docking-system, der kun frigiver genopfyldningsvæsker til reservoiret i den elektroniske cigaret, når den elektroniske cigaret og genopfyldelsesbeholderen er forbundne.
            
         2.   Medlemsstaterne sikrer, at genopfyldelige elektroniske cigaretter og genopfyldelige beholdere er ledsaget af passende instrukser vedrørende genopfyldning, herunder diagrammer, som en del af den brugsanvisning, der kræves i henhold til artikel 20, stk. 4, litra a), nr. i), i direktiv 2014/40/EU.
   I brugsanvisningen for genopfyldelige elektroniske cigaretter og genopfyldelige beholdere med en genopfyldningsmekanisme af den type, der er omhandlet i stk. 1, litra a), skal bredden på dysen eller bredden på åbningen på reservoiret være angivet på en måde, der gør forbrugerne i stand til at bedømme, om genopfyldelsesbeholderne og de elektroniske cigaretter passer sammen.
   I brugsanvisningen for genopfyldelige elektroniske cigaretter og genopfyldelige beholdere med en genopfyldningsmekanisme af den type, der er omhandlet i stk. 1, litra b), skal de typer docking-systemer, med hvilke sådanne elektroniske cigaretter og genopfyldelige beholdere passer sammen, være angivet.
   Artikel 3
   Adressater
   Denne afgørelse er rettet til medlemsstaterne.
   
      Udfærdiget i Bruxelles, den 14. april 2016.
      
         
            På Kommissionens vegne
         
         Vytenis ANDRIUKAITIS
         
            Medlem af Kommissionen
         
      
   
   
      (1)  EUT L 127 af 29.4.2014, s. 1.